<classify> WAZIRI wa Mambo ya Ndani ya Nchi, Kangi Lugola ameagiza usajili wa bodaboda na pikipiki za matairi matatu bajaji zote nchini ili ziweze kudhibitiwa katika ukusanyaji wa faini pamoja na matukio ya kiuhalifu yanapofanyika.Kutokana na agizo hilo, waziri huyo amelitaka Jeshi la Polisi Kikosi cha Usalama Barabarani kushirikiana na wakurugenzi wa halmashauri zote nchini kutekeleza mara moja usajili huo.Lugola amesema ushirikiano kati ya viongozi au askari waliopo chini ya halmashauri nchini upo ndani ya sheria ya Jeshi la Polisi na Polisi Wasaidizi Sura namba 322.Alibainisha kuwa Jeshi la polisi linapaswa kushirikiana na Polisi Wasaidizi waliopo chini ya halmashauri ya Miji, Wilaya, Manispaa na Jiji kwa mujibu wa sheria.Waziri Lugola ameyasema hayo Mjini Moshi wakati alipokagua vituo vya bodaboda na bajaji mjini humo, ambapo mwezi uliopita alifanya mkutano na wamiliki na waendeshaji wa vyombo hivyo vya moto kwa lengo la kutatua migogoro waliyokuwa wanailalamikia Manispaa ya Moshi.Baadhi ya malalamiko ni pamoja na kunyanyaswa na kufukuzwa kuegesha kituo cha Sharif na Aghakan mjini humo ambapo Mkuu wa Kikosi cha Usalama Barabara Mkoani humo aliwaelekeza wawepo katika eneo hilo.Aliwataka askari wa usalama barabarani waache visingizo kuwa ukamataji wa vyombo hivyo vya moto ni mgumu hasa katika eneo la kuwaandikia makosa na kusingizia kuwa bodaboda hazipo kwenye mfumo wa Mamlaka ya Mapato Tanzania TRA kama magari.Tukiziachia tuzipate wapi, nilishawaelekeza mshirikiane na viongozi wa Serikali za Mitaa, Vijijini, Miji, Manispaa na Jiji kuanzisha kanzi data, kwenye mfumo wa kuwasajili waendesha bodaboda wote sehemu mbalimbali nchini, amesema Lugola.Alisema kwa kuwa na taarifa hizo, bodaboda zinapofanya makosa zinakua rahisi kuzikamata kwa sababu zipo kwenye mfumo.Lugola aliongeza kuwa, lengo la usajili wa bodaboda, ni kuepuka kuzikamata hovyo na kuziweka vituoni jambo ambalo analipinga kwa kuwa linawaongezea bodaboda hao umaskini zaidi.Naomba niendelee kurudia tena agizo hili, bodaboda zinazopaswa kuwepo vituo vya polisi ni za aina tatu, moja bodaboda zilizotumika katika matukio ya uhalifu, mbili zilizohusika katika ajali, na tatu bodaboda zilizookotwa, mbali na makundi hayo zinapaswa kulipwa faini, alisema Lugola.Aidha, Lugola alisisitiza kuwa serikali ya John Magufuli inataka wananchi Watanzania wajiajiri hivyo sekta ya bodaboda lazima iheshimike kwa kuwa nao wanatafuta riziki kama ilivyo kwa watanzania wengine.  <topic>: kitaifa 